U proračunu za 2018. godinu bitno će se povećati izdvajanja za braniteljsku populaciju, ali se ipak neće financirati sve dodatne privilegije koje donosi novi Zakon o braniteljima. U zakonskom prijedlogu koji je Vlada uputila u prvo saborsko čitanje predviđalo se dodatnih 219,2 milijuna kuna na poziciji Ministarstva branitelja, no koliko će točno iznositi cifra koju ćemo nagodinu izdvajati nismo saznali ni od ministra financija Zdravka Marića ni od ministra branitelja Tome Medveda, jer se u srijedu još dovršavao proračun i sređivale su se tablice.

Nametnuta obveza

No, sigurno je da mogu odahnuti lokalna tijela vlasti jer se odustaje od ideje da im se nametne obaveza financiranja braniteljskih udruga u iznosima od 0,3 do 1 posto njihovih proračuna (što bi iznosilo od 75 do 250 milijuna kuna godišnje). Braniteljske udruge će se financirati iz lokalnih proračuna, no ministar Medved kaže da će to biti isključivo na temelju njihovih projekata koji prođu na javnim natječajima. Na isti način, napomenuo je Medved, financirat će se i Savez antifašista i antifašističkih boraca. Time je djelomično odgovorio na zastupničko pitanje SDP-ova Siniše Hajdaša Dončića kojega je zanimalo hoće li se, osim branitelja iz Domovinskog rata, dodatno financirati i Savez antifašista koji okuplja oko 23.000 članova, od kojih je 7500 boraca NOB-a.

Zakon o braniteljima prošao je prvo saborsko čitanje i sada je na očitovanju u tijelima državne uprave. Za tjedan dana Vlada bi mogla usvojiti izmjene i vratiti ga u Sabor, a konačni tekst planira se usvojiti do kraja godine. - Dio sredstava potrebnih za provedbu novog zakona planira se za 2018. godinu, a drugi dio u projekciji za 2019. Sve će ovisiti o mogućnostima proračuna - kaže Medved.

Novi zahtjevi

Među obavezama iz novog zakona koje će se izvršavati već s prvim danima iduće godine, je i naknada za nezaposlene. - Ta mjera je iznimno važna jer 82.000 ljudi živi bez ikakvih stalnih primanja. Svatko od tih 82.000 ljudi će moći podnijeti zahtjev za naknadu, no u rješavanju zahtjeva uzimat će se u obzir više parametara, među kojima je imovno stanje - kaže ministar, napominjući da je u toj kategoriji i 6000 osoba koje su bili korisnici opskrbnina.

Nastavit će se projekt preventivnih zdravstvenih pregleda za što je već ove godine bilo osigurano 25 milijuna kuna, a provodi ih 29 zdravstvenih ustanova.

- Ova se mjera pokazala iznimno korisnom, kod dijela ljudi su otkriveni simptomi teških bolesti u ranoj fazi. Uputili smo 50.000 poziva braniteljima koji nemaju stalna primanja, nemaju status HRVI-a, nemaju dopunsko osiguranje i onima s najvećim brojem dana provedenih u borbenom sektoru - kaže Medved.

Među projekte koji će se financirati iz proračuna za iduću godinu ubrojio je stambeno zbrinjavanje, a nastavlja se i s poticanjem socijalno-radnih zadruga te samozapošljavanja.

Od stavki novoga Zakona o braniteljima za koje se predviđa da bi mogle ozbiljnije opteretiti proračun je ponovno otvaranje mogućnosti da se stekne status HRVI-a zbog bolesti. Crta je bila podvučena 2007. godine, a sada se ona briše. - Dajemo mogućnost administrativnog podnošenja zahtjeva. Iznimno veliku ulogu će imati medicinski vještaci koji će utvrditi uzročno-posljedičnu vezu bolesti s ratnim putem i sudjelovanjem u Domovinskom ratu - kaže Medved i najavljuje mogućnost podnošenja zahtjeva čim zakon stupi na snagu. Da bi skratio vrijeme utvrđivanja statusa, ministar je predvidio da se iz jedinstvenog Zavoda za vještačenja pred kojim je već sada 40.000 zahtjeva koji čekaju na rješavanje izdvoji posebna ustrojstvena cjelina specijalizirana za vještačenje hrvatskih branitelja. - Cilj je ubrzanje postupka jer se po postojećoj dinamici ne može ispoštivati zakonski rok u kojemu se ti postupci moraju provesti - rekao je Medved napominjući kako se ovdje ne radi samo o otvaranju mogućnosti stjecanja statusa HRVI-a radi PTSP-a, nego se želi status ratnog vojnog invalida priznati i osobama kod kojih se bilo koja bolest kao posljedica sudjelovanja u ratu manifestirala nakon 2007. godine.

Za iduću godinu sigurna je još provedba plana da Ministarstvo branitelja po županijama formira svoja administrativna tijela koja bi mogla primati različite zahtjeve i rješavati ih u prvome stupnju.

Na pitanja o provedbi dijela Zakona o braniteljima koji status branitelja i braniteljska prava širi na pripadnike HVO-a i članove njihovih obitelji, ministar Medved nije dao konkretan odgovor. Kazao je da ne možemo na ovaj način promatrati zakon, nego se zakonske mjere odnose na sve branitelje, neovisno o tome jesu li iz HV-a ili HVO-a, a o proračunskim mogućnostima ovisi kada će se realizirati. - U Zakonu govorimo o mjerama i dinamici realizacije- naglašava ministar.

Budući da zakon nije donesen u travnju kako je bilo planirano, u ovogodišnjem proračunu ostalo je neutrošeno 120 mil. kuna, i taj će se iznos vratiti u državnu blagajnu.